കായംകുളത്ത് ജ്വല്ലറിയുടെ ഭിത്തി തുരന്ന് കവര്ച്ച കായംകുളം: ജ്വല്ലറി കെട്ടിടത്തിന്റെ ഭിത്തി തുരന്ന് മോഷണം. പണവും ആഭരണങ്ങളും അപഹരിച്ചു. ഗ്യാസ് കട്ടര് ഉപയോഗിച്ച് ലോക്കര് തുറക്കാനുള്ള മോഷ്ടാക്കളുടെ ശ്രമം വിഫലമായി. കായംകുളം താലൂക്കാശുപത്രിക്കു സമീപമുള്ള സാധുപുരം സ്വര്ണക്കടയിലാണ് മോഷണം നടന്നത് . ഷെല്ഫിലിരുന്ന എട്ടുകിലോഗ്രാം വെള്ളിയും, മിനുക്കാനായി കൊണ്ടുവന്ന ഒരു പവന്റെ സ്വര്ണഉരുപ്പടികളും, 40000 രൂപയുമാണ് മോഷ്ടാക്കള് അപഹരിച്ചത്. സമീപത്തെ കോട്ടയ്ക്കല് ആര്യവൈദ്യശാല പ്രവര്ത്തിക്കുന്ന കെട്ടിടത്തിന്റെ ഭിത്തി തകര്ത്ത് അകത്തുകടന്ന മോഷ്ടാക്കള് ജ്വല്ലറിയുടെ ഭിത്തി തുരന്ന് കവര്ച്ച നടത്തുകയായിരുന്നു. സ്വര്ണക്കടയിലെ സിസി ടിവി കാമറകള് മറച്ചനിലയിലായിരുന്നു. സമീപത്തെ സിസി ടിവികളും തകര്ത്ത ശേഷമാണ് മോഷണം നടത്തിയത്. ഇന്നലെ രാവിലെ വൈദ്യശാല തുറക്കാനെത്തിയ ജീവനക്കാരണ് സംഭവം കണ്ടത്. ഉടന് തന്നെ ഇവര് കടയുടമയെയും പോലീസിനെയും വിവരം അറിയിച്ചു. സ്ഥലത്ത് പോലീസ് ശാസ്ത്രീയ തെളിവെടുപ്പുകള് നടത്തി. രണ്ടിടത്തു നിന്നായി രണ്ടുപാചക വാതക സിലിണ്ടര് കണ്ടെടുത്തു. ഇതുപയോഗിച്ച് ലോക്കറിന്റെ ഒരു ലെയര് മാത്രമാണ് തകര്ക്കാനായത്. ആര്യവൈദ്യശാലയില് നിന്നും ചെറിയ തുകയും മോഷണം പോയിട്ടുണ്ട്. ആലപ്പുഴ എഎസ്പി എ. നസീം സംഭവസ്ഥലം സന്ദര്ശിച്ചു. കായംകുളം ഡിവൈഎസ്പി അലക്സ് ബേബി, കായംകുളം സിഐ മുഹമ്മദ് ഷാഫി എന്നിവരുടെ നേതൃത്വത്തില് കായംകുളം കരീലക്കുളങ്ങര പോലിസിനെ ഉള്പ്പെടുത്തി അന്വേഷണ സംഘം രൂപീകരിച്ചതായും എഎസ്പി പറഞ്ഞു.